
Viktige personer i førtifjerde bok

I Brandt-villaen i Lillegårdsbakken

Margrete Storsve Bakke – jordmor ved E.C. Dahls fødestiftelse, enke etter fødselslegen og direktøren Jonas Bakke

Julius Bakke – Margrete og Jonas’ sønn

Oline Bakke – Margrete og Jonas’ datter

Jon Lycke Bakke – Jonas’ sønn med avdøde Julie Lycke Bakke

Emilia Brodtkorb – Jonas’ datter med avdøde Maja Brodtkorb

Ranveig Lillemo – husholderske

 

Stella Mathisdatter Storhaug – Margretes halvsøster. Hun har sønnen Jacob med tidligere skipper Tobias Pettersen, tvillingene Tor og Ella og datteren Anna med ektemannen:

Torbjørn Storhaug – bondesønn fra Verdalen, musiker, komponist og musikkskolelærer. Torbjørn er sammen med avdøde Karen Lia Brandt far til:

Maren Lia Storhaug

 

På E.C. Dahls fødestiftelse

Hans Madsen – direktør

Eirik Brandsæg – doktor, enkemann. Han er sammen med avdøde Gina Brandsæg far til Leah

Ninni Hoff Ibsen – overlege på fødegangen

Elise Rosengren – jordmor

Søster Anne Vollan – barnepleierske ved stiftelsens pleieavdeling

Søster Guri Auran – sykepleierske ved stiftelsens mødrehjem

 

I Trondhjem

Sigbjørn Enoksen, kriminalbetjent ved politistasjonen i Hornemannsgården, gift med

Bertha Grue – forstanderinne og overjordmor på E.C. Dahls fødestiftelse

Undis Fagerli – avdøde Gina Brandsægs søster

Emma Smedplassen – bestyrerinne ved barneasylet Viktors Minde

 

I Kristiansund

Jørgen Nordås – redersønn og direktør for Schjølberg og Nordås AS. Han er sammen med avdøde Sofie Antonsen far til Simon. Gift med:

Liselotte Schjølberg Nordås

 

I Løten

Johan Storsve – distriktslege. Johan er far til Margrete og avdøde Ulrik. Gift med:

Laura Storsve – mor til avdøde Ulrik, Margrete og Stellas tante, enke etter Jacob Brandt. Laura og Johan er adoptivforeldre til:

Peder og Grete Lia Brandt – Karen og Andreas Lias barn, Maren Lia Storhaugs halvsøsken

 

På Ådalsbruk

Even Østlund – kjernemaker

Agnete Nysæther – innehaver av AGNETES KONDITORI

Randulf Nysæther – Agnetes far og ingeniør på Aadals Brug Mekaniske Verksted og Jernstøperi. Gift med Else

Bente Vollen – Agnetes barndomsvenninne, arbeider på AGNETES KONDITORI




Slik sluttet forrige bok:


I Elvegaten

Emilia ble stående som forstenet og stirre mot det som en gang hadde vært et hjem – hennes hjem. Vinduene mot nabohuset var knust, og deler av ytterveggene i entreen og kjøkkenet var regelrett borte. Sotsvarte skjolder preget den hvitmalte fasaden mot veien. Den sure lukten av brent treverk rev i nesen.

Emilia tok noen prøvende skritt langsetter grusgangen mens hun stirret mot det som en gang hadde vært trappen opp til inngangsdøren. Trappegelenderet i sort smijern var visst det eneste som sto igjen av det overbygde inngangspartiet.

Hvorfor hadde ikke Margrete fortalt henne om brannen? Med ett var det som om en iskald klo klemte til i brystet hennes. Når hadde hun egentlig snakket med stemoren sist? Det kunne vel aldri ha vært … før det brant her?

«Leter du etter noen?»

Emilia kvapp til, snudde seg og fikk se en ung kvinne stå ved restene av det som hadde vært vognskjulet. Det lyse håret hang i floker nedover den skitne kåpen, og hun hadde stukket de bare føttene i noen altfor store støvler.

Var kvinnen en som man i Paris ville ha kalt for en clochard – en hjemløs? Hun hadde kanskje søkt mot branntomten for å varme seg?

Emilia kremtet usikkert. «De vet vel ikke tilfeldigvis hva som kan ha skjedd med de som bodde i huset her?»

Kvinnen stakk hånden ned i kåpelommen mens hun smilte svakt. Emilia la plutselig merke til at de blå øynene hadde et merkelig, tomt uttrykk, som om hun så tvers igjennom henne.

«De fikk som fortjent.»

Det svimlet for Emilia i samme øyeblikk som hun oppdaget at det var Jons elskede, enøyde kosebamse Jeppe, som dinglet fra hånden til kvinnen.



På Hamar

«Unnskyld, men kænn De si meg åkken som bor i kjelleren i nummer 43?»

Den gamle kona satte fra seg søppelspannet i snøen før hun snudde seg og plirte mot Even. «Tjaaa … Åkken er det som spør?»

Han lettet på sikspensen. «Even Østlund er navnet. Je kjinner ei jinte som har et ærend hos vedkommende som bor i nummer 43, skjønner De, og så lurte je på om De kænnsje kunne fortælja meg åkken hu skulle besøke?»

«Å, tvi vøre!» utbrøt kona og lot som om hun spyttet i snøen. «Du har vel itte sendt jinta di te doktor Munthe-Glad, håper je?»

Han så forskrekket på henne. «Bor det en lege i nummer 43?»

Nå som han visste at Agnete ventet barn, var det kanskje ikke så rart at hun hadde bestemt seg for å oppsøke lege? Selv om det var barnet til den fjonge ingeniøren Agnete bar i magen, håpet han likevel at alt var i orden med henne. Omtalen denne doktor Munthe-Glad fikk av den gamle kona med søppelspannet, lovet imidlertid ikke bare godt.

Kona ristet på hodet. «Hænn like å kalle seg doktor, ja, men Per Munthe-Glad var nok itte høyere på strå enn at’n fekk lov tel å arbe et par måneder som portør på sjukehuset. Han ble nemlig kjeppjaga da det viste seg at’n ved flere anledninger utga seg for å være doktor og nærmest tok livet ta folk. Nå har kroppen starta en ny geskjeft – fosterfordrivelser. Har du sendt jinta di te’n Munthe-Glad, kænn det hende du vil komme tel å angre deg.»




Kapittel 1

Even kjente det isne langsetter ryggraden. «Frua mene vel for Guds skyld itte at denna kroppen er kapabel tel å ta livet ta svangre kvinnfolk?» Han så storøyd på den gamle kona.

«Det kænn gå temmelig brutalt for seg, har je hørt.»

«Hvis’n Munthe-Glad itte er doktor, og tel og med har liv på samvittigheta, må da vel politiet kunne arrestere gubben?»

«Å, så enkelt er det nok itte,» sa kona og ga ham et overbærende smil. «Det er jo ingen ta jinten som vil vitne, kænn du skjønne. Dom har gått frivillig te’n Munthe-Glad for å få fjerna ongen sin, og risikerer sjøl å havne i kasjotten om det oppdages.»

Kona hadde selvsagt rett. Skulle noen ønske å melde en kar som Munthe-Glad til politiet for å få ham dømt for å ha utført illegale fosterfordrivelser, trengtes det vitner. Selvsagt var det ingen av Munthe-Glads tidligere «pasienter» som ønsket å stå foran øvrigheten og innrømme at de hadde ønsket livet av barnet de hadde båret i magen når de i tillegg også risikerte å havne i fengsel.

«Takk skar du ha for at du advarte meg.» Øyeblikket etter fikk han fart på seg og sprang det forteste han kunne mot kjellerinngangen der han nettopp hadde sett Agnete og venninnen gå inn.

Han trykket ned dørhåndtaket, og heldigvis var døren ulåst.

Han kom inn i en mørk gang og så seg fortvilet rundt. Hvor kunne han finne Agnete?

«Even Østlund?»

En stemme nådde ham bakfra. Han snudde seg og møtte det forbausede blikket til Bente, venninnen som pleide å hjelpe Agnete i konditoriet.

«Hva gjør du her?» spurte hun og så strengt på ham. «Si meg, fotfølger du venninnen min? Kan hun ikke engang få lov til å oppsøke bekjente her på Hamar uten at du skal bry deg?»

«Bekjent, du lissom.» Han fnyste. «Er du egentlig klar over åkken denna doktor Munthe-Glad er?»

«Ja, det sier seg vel selv at han er lege, eller hva?» spurte hun og gjorde seg bratt i nakken. «Du har ikke noe med å bry deg, Even. Agnete trengte legeråd på grunn av et … kvinneproblem, som legen hjemme ikke fikk has på.»

Even syntes nesten synd på Bente, som var en så elendig løgner. Likevel kunne han ikke bare buse ut med at han hadde stått i kjøkkengangen i konditoriet og overhørt Agnete fortelle Bente at den tosken Karl-Wilhelm Schreiner hadde gjort henne med barn før bryllupet. Han sukket oppgitt. Det var visst bare å late som han trodde på det Bente sa. Hovedsaken var å få reddet Agnete ut av klørne til en som utga seg for å være lege, men slett ikke var det.

Han klarte likevel ikke dy seg. «Det er bære det at’n Munthe-Glad itte er doktor,» sa han og så alvorlig på henne. «Kroppen var portør på sjukehuset en kort periode før det ble oppdaga at’n utga seg for å være doktor. Hænn har liv på samvittigheta!»

«Portør?» Hun så vantro på ham. «Er ikke det en slags … vaktmester?»

Han nikket, og brydde seg ikke om å forklare at en portørs hovedoppgave var å flytte pasienter på sykehuset. «Å er’a Agnete hen?» spurte han utålmodig.

Bente nikket mot en dør til venstre innerst i gangen. «Men ikke …»

Even satte kursen rett mot døren uten å la seg affisere av at Bente forsøkte å stanse ham. Det var Agnetes liv og helse det sto om, og tiden var knapp.

«Men du kan da ikke bare …,» hørte han venninnen rope etter ham.

Han fikk en følelse av at han burde banke på, så han løftet hånden og banket noen ganger på døren med fingerknokene. Da ingen svarte, trykket han dørhåndtaket ned og forsøkte å åpne døren.

Skuffet måtte han innse at den var låst.

Han sendte Bente et oppgitt blikk over skulderen før han ga seg til å banke igjen, hardere denne gangen.

Da det ikke kom noe svar, ga han seg til å studere dørkarmene. Døren var hengslet på utsiden, noe som betydde at døren gikk innover. Imidlertid så treverket ut til å være i en sørgelig forfatning.

«Hallo!» Han banket på nok en gang. «Er det noen der inne?» ropte han. «Agnete?»

En svak, jamrende lyd nådde ørene hans. Deretter hørte han en mannsstemme som sa et eller annet i et formanende tonefall. Adrenalinet tok til å bruse i årene for alvor nå. Han knyttet nevene. Dersom livet til Agnete var i fare, skulle neimen ikke en låst dør hindre ham i å redde henne.

Han signaliserte til Bente at hun skulle passe seg. Så tok han rennefart og forsøkte å legge all sin tyngde mot dørbladet i møtet med døren. Han kjente en kortvarig smerte i skulderen idet dørkarmen ga etter, og deretter braste han inn i rommet.

I løpet av et sekund tok han inn scenen som utspilte seg foran ham på dette som lignet et slags legekontor. Han hørte et gisp, og så to ansikter snu seg mot ham. Det ene tilhørte Agnete, som lå på en undersøkelsesbenk til venstre, halvveis skjult bak et forheng. Det andre tilhørte Per Munthe-Glad, mannen som utga seg for å være doktor.

Sistnevnte så måpende på Even. Den såkalte legen holdt et blankt og tanglignende instrument i den ene hånden og et blodflekket håndkle i den andre.

«Hva i svarte er det som foregår her?» ropte Even med dirrende røst og satte øynene i «doktor» Munthe-Glad.

«Hva behager?» sa mannen bestyrtet. «Hvem i all verden er De og hva gjør De her? Jeg foretar en helt vanlig undersøkelse av frøken Nysæther.»

Even hevet øyebrynene overbærende. «Det trur je å je vil om. Uansett å De måtte skylde på, så har itte avdanka portører lov tel å foreta helseundersøkelser, såpass skjønne je.»

I sidesynet registrerte han at Bente hadde kommet inn i rommet.

«Agnete,» sa Bente med angst i stemmen. «Går det bra med deg?»

Agnete mumlet et ja, og Bente fortet seg å hente underklærne, som lå på en krakk. Deretter hjalp hun henne å få dem på seg.

Da Agnete omsider hadde krøpet ned fra undersøkelsesbenken, snudde Even seg mot henne. Agnete stirret skamfullt ned i gulvet mens hun forsøkte å trekke strikkejakken tettere om brystet.

«Har styggfænten klart å gjøre deg noe?» spurte Even med stemmen full av omsorg.

Han var også nær ved å spørre om barnet fremdeles var i live, men tok seg i det. Han ville ikke stille henne i forlegenhet med direkte spørsmål av dette slaget. Hun måtte ikke tro at han dømte henne, han var her kun fordi han måtte redde kvinnen han elsket ut av klørne til en mann som lot som om han var lege, og derfor kunne skade henne, i verste fall ta livet av henne.

«Kjære Agnete. Je har skjønt å som foregår …» begynte han.

«Nei,» avbrøt hun ham gråtkvalt. «Du forstår ingenting. Ingenting, fatter du det?»

«Nei, kænnskje itte,» stotret han. «Men du skar vite at je itte synes vondt om deg, je skjønner at du må ha gode grunner for å handle som du gjør …»

«Du vet ikke noe om mine grunner. Kan vi ikke bare gå nå?» ba Agnete med tynn stemme.

Bente holdt Agnete i armen. Even så tankefullt på de to venninnene. Agnete var gråhvit i ansiktet og så slett ikke bra ut.

«Je går i ælle fall itte før je har fått prata ferdig me’n Munthe-Glad. Je regne da med at’n skylder deg pe’eng? Sånne … helseundersøkelser pleier itte vara gratis, vet je, og når mannen itte en gang er doktor, så skar’n da itte ha betalt.»

Han unnlot med vilje å si ordet fosterfordrivelse, for han skjønte at Agnete ønsket diskresjon for enhver pris. Imidlertid hadde han selvsagt hørt fra andre at jenter som hadde havnet «i uløkka» betalte i dyre dommer for å få fjernet fosteret. Dette gjaldt nok også Agnete.

Agnete vred uvillig på seg. «Nei, men …»

Han kikket strengt på herr Munthe-Glad. «Høre du? Sea De itte er doktor, så lyt vel jinta få att penga sine?»

Per Munthe-Glad så slett ikke særlig fornøyd, men strakte seg likevel etter en konvolutt fra skrivebordet, som han lot som om han ville rekke Agnete.

Idet Agnete skulle ta imot, løftet herr Munthe-Glad armen slik at konvolutten havnet utenfor rekkevidde. «Jeg vil bare minne Dem om avtalen vår, lille frøken. Dersom De får pengene tilbake, skal det ikke nevnes med et ord til noen om at De har vært her hos meg i dag.»

Agnete ristet på hodet. «Jeg sier ingenting, det lover jeg.»

Even ristet oppgitt på hodet. Det var som den gamle kona ute ved søppelskuret hadde sagt. Dersom Agnete meldte Per Munthe-Glad til politiet, risikerte hun selv å bli straffeforfulgt for å ha ønsket livet av sitt ufødte barn. Slik var loven. Han kunne altså ikke regne med å få hjelp fra henne.

«De sier heller ingenting, formoder jeg?» Even kjente blikket til herr Munthe-Glad stikke som nåler. «Får jeg politiet på nakken nå, så vet jeg hvem som skal få unngjelde.»

«Men De må da forstå at De itte kænn fortsette å ajere doktor når De itte er det, og på den måten setta folks liv i fare?» sa Even opprørt til herr Munthe-Glad.

«Går De til politiet, vil jeg sverge hevn over kjæresten Deres. Forstår De det?» Per Munthe-Glad så på ham som om han visste. Og det gjorde han jo.

«Å, De har itteno å frykte, herr Munthe-Glad. Hverken jinten eller je har planer om å gå tel politiet. Je forsøker bære å appellere tel samvittigheta Deres og be Dem avslutte geskjeften før liv går tapt.» Even sendte Agnete et ømt blikk. «Hvis De trur at je er villig tel å ofre jinta mi for at De skar havne bak lås og slå, så tæk De skammelig feil.»

«Du må ikke kalle meg det, Even,» hørte han Agnete si med dirrende røst.

Han skjønte det var best å ikke si noe mer. Agnete skammet seg over at han hadde sett henne da hun var på det mest sårbare. Hun var sikkert også redd for å si noe som bekreftet at hun var med barn og hadde oppsøkt herr Munthe-Glad for å få fosteret fjernet. Hun kunne jo ikke vite med sikkerhet at han var klar over hvordan det var stelt med henne …

Han snappet konvolutten med pengene ut av hånden til Per Munthe-Glad og rakte den til Agnete. «Kom, så går vi.» Plutselig følte han seg modig nok å legge armen beskyttende omkring de spinkle skuldrene hennes.

Hun skyndte seg å dytte armen hans bort. «Du skal ikke gjøre sånn, hører du,» sa hun og lød nesten sint.

En smule beklemt stakk han i stedet hendene dypt ned i bukselommene og fulgte etter Agnete og venninnen ut i dagslyset.

Agnete ga ham et skyldbetynget blikk før hun stakk hånden sin innunder armen til Bente. «Nå går vi til togstasjonen. Adjø, Even.»

«Men dere trenger da ikke ta toget.» Han så insisterende på dem. «Jeg har lastebilen her og kan kjøre dere hjem, hvis dere vil?»

Agnete vekslet blikk med venninnen. Så grep hun ordet. «Hvis du ennå ikke har skjønt hvor landet ligger, Even, får jeg vel heller forklare deg hva jeg mener i klartekst,» begynte hun og sukket. «Jeg  skjønner at du brøt deg inn på legekontoret fordi du trodde at du måtte redde meg, men … Våre veier skilles nok her. Det er på tide at du skjønner såpass som at det aldri kan bli oss.»

«Men hvorfor ikke?» glapp det ut av ham.

I neste øyeblikk kjente han rødmen fare over ansiktet. Nå var han altfor utålmodig igjen, og buste ut med det første og beste som lå på tungespissen. For en tosk han var som fremdeles gikk rundt og innbilte seg at Agnete likte ham på den måten. Selvsagt gjorde hun ikke det. Agnete tilhørte en helt annen klasse enn ham. Når skulle han egentlig lære seg at det var forskjell på ingeniørdøtre og kjernemakere?

«Du fortjener så veldig mye bedre, Even.» Agnete så alvorlig på ham. «Du er nødt til å glemme meg og heller finne deg en pike som virkelig fortjener … en som deg.» Hun så vekk.

«Kom nå, Agnete.» Bente sendte ham et opprådd blikk før hun tok hånden til venninnen og halte henne med seg over gaten.

Even ble stående igjen og se etter dem med tungt hjerte. Hun var alt han ønsket seg, og han ville gjerne fortelle henne at det ikke gjorde noe om hun ventet barn med en annen.

Men det spilte jo ingen rolle når hun uansett ikke ville ha ham.


På E.C. Dahls fødestiftelse i Trondhjem

«Fru Bakke?»

Margrete hadde akkurat hentet capen sin i garderoben var på vei gjennom vestibylen da hun hørte stemmen til direktør Hans Madsen bak seg.

Hun kastet et blikk på søsteruret som var festet til forkleet. Klokken nærmet seg halv elleve. Hun var uhyggelig sent ute. Emilia hadde sannsynligvis ventet i over en halvtime på henne på togstasjonen – for Margrete var temmelig sikker på at stedatteren forventet å bli plukket opp når hun kom tilbake fra Paris, selv om de ikke hadde gjort en skikkelig avtale om det. Hun håpet Emilia ville gå inn på venterommet i stasjonsbygningen og varme seg. De iskalde vindkastene  hadde herjet med de bladløse trekronene utenfor stiftelsen da hun kom på arbeidet i morges.

Direktør Madsen sto under glassmaleriet av storken og så avventende på henne. «Kan De være så snill å komme hit et øyeblikk?»

Margrete syntes ikke hun kunne si nei. Noen minutter fra eller til spilte vel mindre rolle.

«Selvfølgelig,» sa hun resignert, neide og gikk ham i møte.

«Ja, det gjelder dette med at Bertha Grue atter er sykmeldt. Det lyktes oss dessverre ikke å få tak i moder Marika,» begynte direktøren. «Det er jo lille julaften i dag, og hun sitter nok på toget tilbake til hovedstaden.» Direktør Madsen slapp pusten i et langt sukk. «Det betyr at stiftelsen vil være uten ansvarshavende jordmor til over nyttår. Jeg har vært i kontakt med både Trondhjems sykehus og det private mødrehjemmet i Munkegaten, men ingen har jordmødre å avse nå som julehøytiden står for døren, kun en sykepleierske som vil komme hit for å hjelpe til.»

«Jeg skjønner,» sa Margrete alvorlig. «Det var godt De fikk tak i sykepleiersken i hvert fall. Vi skulle vel være godt nok bemannet til de forestående fødslene, og det er jo mye som går på rutine. Vi får bare håpe det ikke skjer noe uforutsett.»

Direktøren nikket. «Men det bør uansett være noen som holder oversikten. Jeg kom plutselig i tanker om at jeg kunne spørre Dem om De kunne være villig til å ta på Dem litt ekstra ansvar og arbeid en tid fremover?»

«Jeg?» sa Margrete overrumplet.

«Ja, det er jo en slags unntakstilstand her til får brakt på det rene om Bertha Grue i det hele tatt vil kunne vende tilbake til stillingen som forstanderinne og overjordmor.»

«Nå forstår jeg ikke riktig hva De mener.» Hun så himmelfallen på direktøren. «Vil De at jeg skal være overjordmor Bertha Grues stedfortreder? Hvor lenge da?»

«Foreløpig kun gjennom jule- og nyttårshelgen. Mot en liten godtgjørelse, selvfølgelig,» la han til og smilte vennlig.

«Vel.» Margrete kjente en spire av stolthet i brystet. «Jo da, jeg kunne jo alltids det. Hvis De mener jeg er kapabel.»

«Ja, absolutt.» Direktøren nikket megetsigende. «De er faktisk den mest erfarne jordmoren ved stiftelsen nå, og jeg går ut fra at De vet en del om lederansvar ettersom De var gift med den forrige direktøren her.»

«Ja, jo, det stemmer for så vidt.» Margrete ranket seg, for det var svært hyggelig å få denne anerkjennelsen.

«Det betyr selvsagt at De ikke kan ta Dem fri så mye som De hadde tenkt denne julen.» Direktøren kremtet. «De vil blant annet bli nødt til å arbeide på julaften.»

«Å. ja. Det er klart. Hm.» Margrete tenkte seg om. Dette krevde en del omorganisering. Hun hadde gitt frøken Lillemo fri for å feire med familien sin, og barna kunne selvsagt ikke være alene hjemme på selveste julaften. Kanskje hun kunne be Lillemo invitere familien sin hjem til henne?

«Blir det et problem?» Direktør Madsen betraktet henne tankefullt. «Ja, jeg vet jo at De har eneansvaret for fire barn, men jeg håpet De kunne få ordnet det på et eller annet vis.»

«Ja da, selvsagt.» Margrete nikket bestemt. «Det lar seg løse. Jeg ser på vaktplanen om det er mulig å ta noen timer hjemme hos ungene i morgen ettermiddag for deretter å komme tilbake hit. Dessuten kommer min eldste datter – eller stedatter – hjem fra Paris i dag. Hun kan passe de yngste mens jeg arbeider.»

«Godt å høre. Jeg forstår det blir et puslespill for Dem. De skal få kompensasjon, som sagt. Og det blir jo bare midlertidig, dette.»

«Hva skjer etter jul, da? Det kan jo ta tid før fru Grue blir friskmeldt.»

«Det får vi se på. Bestyrelsen og jeg er allerede enige om å tilby moder Marika stillingen som forstanderinne og overjordmor dersom Bertha Grues helse tilsier at hun ikke kan komme tilbake. Avdelingen har jo fungert utmerket under moder Marikas ledelse.»

Margrete kjente forargelsen stige. Utmerket, du liksom … Hva visste vel direktøren om det? Men hun bet det i seg. Det ville ikke komme noe godt ut av å kritisere moder Marika nå.

«Og dersom moder Marika takker nei til å bli stiftelsens nye forstanderinne?» spurte hun med noe hun håpet var et glatt ansikt.

«Da vil vi selvsagt bli nødt til å lyse ut stillingen på vanlig måte.»

«Ja, selvfølgelig …» Hun nikket ettertenksomt.

Samtidig slo en forlokkende tanke ned i hodet hennes. Var det virkelig så tullete å tro at hun ikke ville ha en sjanse til å hevde seg dersom stillingen til Bertha Grue skulle bli utlyst? Så vidt hun visste, var lønnen som overjordmor det dobbelte av det en vanlig jordmor hadde utbetalt. Gudene skulle vite at de trengte pengene, hun og ungene. Det ble ikke akkurat billigere å forsørge ungeflokken etter hvert som de vokste til.

Direktør Hans Madsen betraktet henne. «De er kanskje interessert i overjordmorstillingen selv om det skulle bli aktuelt?»

«Det har ikke slått meg før nå, men …» Margrete nikket sakte. «Jo, når De sier det, så føler jeg meg faktisk moden for flere utfordringer. Hvis det blir aktuelt, kommer jeg til å søke.»

«Hm. Det må De gjerne, men da håper jeg De tar med i betraktningen at De er mor og har eneforsørgeransvar for fire barn. Hvis De vil høre hva jeg mener om saken, så tror jeg det vil være håpløst å kombinere det med alt ansvaret som følger stillingen som overjordmor og forstanderinne på E.C. Dahls fødestiftelse.»

Margrete måpte. Det var rimelig frekt av direktøren å komme med dette nå etter at han nettopp hadde bedt henne ta seg fri i julen for å redde ham ut av en lei knipe. Selv hadde han selvsagt tenkt å ta seg fri i julen. Så vidt hun visste hadde han til og med tenkt å reise bort.

Etter direktørens eget utsagn var Margrete en av de mest erfarne som arbeidet der, og hun kjente stiftelsen og rutinene på fødegangen som sin egen skjørtelomme. Dessuten var hun ung og frisk, noe som gjorde at hun hadde energi og overskudd nok til å takle de utfordringene som ville komme hennes vei både på hjemmebane og som ansvarshavende på fødegangen.

Så hva var da problemet?

